Broj: 711-I-1114-P-234/18-02-11

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavak 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev** **Gordane Ščetko Hrešček, pročelnice Jedinstvenog upravnog odjela Općine Orle**, za davanjem očitovanja Povjerenstva, na 17. sjednici održanoj dana 6. srpnja 2018.g., daje sljedeće:

**OČITOVANJE**

1. **Sukladno članku 14. stavku 5. ZSSI-a, dužnosnik Ervin Vujica, općinski načelnik Općine Orle, može istovremeno obnašati dužnost općinskog načelnika Općine Orle te obavljati funkciju predsjednika nogometnog kluba na području Općine Orle, osnovanog kao udruga, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje navedene dužnosti te obavljanje funkcije predsjednika nogometnog kluba povredu članka 27. stavka 3. podstavka 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport.**
3. **Upućuje se dužnosnik da se u obnašanju dužnosti općinskog načelnika Općine Orle, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od sudjelovanja u donošenju odluka ili poduzimanja drugih radnji koje se na bilo koji način odnose na nogometni klub u kojem obnaša funkciju predsjednika kluba.**

Obrazloženje

 Zahtjev za očitovanje Povjerenstva podnijela je Gordana Ščetko Hrešček, pročelnica Jedinstvenog upravnog odjela Općine Orle. U knjigama ulazne pošte zahtjev je zaprimljen pod poslovnim brojem 711-U-2020-P-234/18-01-2, dana 28. lipnja 2018.g., povodom kojeg se vodi predmet broj P-234/18.

Podnositeljica zahtjeva navodi da je na području Općine Orle osnovan nogometni klub, udruga, amaterski sport, natjecanje u Županijskoj ligi. Na osnivačkoj skupštini za predsjednika Kluba izabran je općinski načelnik. Slijedom navedenog podnositeljica traži očitovanje Povjerenstva je li navedeno spojivo s obnašanjem dužnosti, odnosno može li općinski načelnik biti predsjednik nogometnog kuba ili se nalazi u sukobu interesa.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Stavkom 1. točkom 43. navedenog članka propisano je da su općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Uvidom u Registar dužnosnika utvrđeno je da je da Ervin Vujica obnaša dužnost općinskog načelnika Općine Orle od 25. svibnja 2017.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Zakon o sportu („Narodne novine“ broj: 71/06., 150/08., 124/10., 124/11., 86/12., 94/13., 85/15. i 19/16.) propisuje kako pravne osobe u sustavu sporta mogu biti: udruge, trgovačka društva i ustanove. Sportske udruge u smislu navedenog Zakona su udruge koje se osnivaju radi obavljanja sportskih djelatnosti propisanih navedenim Zakonom. Podnositeljica nije specificirala pravni ustroj nogometnog kluba koji se u zahtjevu navodi, ali s obzirom da se nogometni klubovi u Repulici Hrvatskoj u pravilu osnivaju kao udruge Povjerenstvo je dalo predmetno očitovanje pod navedenom pretpostavkom.

Sukladno članku 14. stavku 5. ZSSI-a, Povjerenstvo zaključuje kako dužnosnik Ervin Vujica, općinski načelnik Općine Orle, može istovremeno uz obnašanje dužnosti općinskog načelnika Općine Orle obavljati i funkciju predsjednika nogometnog kluba na području Općine Orle, osnovanog kao udruga, u okviru prava da bude članom upravnih i nadzornih tijela najviše dviju neprofitnih udruga i zaklada.

Pri tome dužnosnik Ervin Vujica nema pravo na naknadu ili primanje dara vezano za funkciju predsjednika navedene sportske udruge, osim prava na naknadu putnih i drugih opravdanih troškova, neovisno o tome obnaša li dužnost općinskog načelnika profesionalno ili volonterski, odnosno neovisno o tome prima li plaću ili volontersku naknadu za obnašanje dužnosti.

Povjerenstvo pritom ukazuje da je člankom 27. stavkom 3. podstavkom 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.), propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu svojom stipulacijom upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne može obavljati niti jedan dužnosnik u smislu članka 3. stavka 1. i 2. ZSSI-a. No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se podnositeljica te sam dužnosnik da o okolnostima iz predmetnog zahtjeva podnesenog Povjerenstvu zatraže mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Povjerenstvo smatra potrebnim ukazati da je člankom 5. stavkom 1. ZSSI-a propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani ili izabrani, prema tijelu ili građanima koji su ih imenovali ili izabrali.

Ukoliko će dužnosnik istovremeno uz obnašanje dužnosti obavljati predmetne funkcije u navedenoj sportskoj udruzi, a ujedno u okviru obnašanja dužnosti općinskog načelnika bude u situaciji donošenja određenih odluka, prijedloga ili drugih pojedinačnih akata vezanih za moguće poslovne odnose između Općine i predmetne sportske udruge sa sjedištem u istoj Općini (na primjer vezano za predlaganje i donošenje odluka o financiranju programa i projekata športskih udruga iz općinskog proračuna, zakupu ili najmu prostora u vlasništvu općine i slično), moguće je da među građanima nastane vanjski dojam o narušenoj nepristranosti dužnosnika u obnašanju dužnosti ili dojam o korištenju položaja radi pogodovanja udruzi u kojoj dužnosnik obavlja funkciju predsjednika.

Stoga Povjerenstvo upućuje da se dužnosnik, u obnašanju dužnosti općinskog načelnika Općine Orle, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od sudjelovanja u donošenju odluka ili poduzimanja drugih radnji koje se na bilo koji način odnose na nogometni klub u kojem obnaša funkciju predsjednika kluba.

Slijedom navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Podnositeljici, putem dostavljene e-mail adrese

2.Objava na internetskoj stranici Povjerenstva

3.Pismohrana